**NACIONALINĖ ŠVIETIMO AGENTŪRA**

ROKIŠKIO RAJONO JUODUPĖS GIMNAZIJOS VEIKLOS

TEMINIO IŠORINIO VERTINIMO ATASKAITA

2021-12-15 Nr. A-32

Vilnius

**ĮVADAS**

**Vizito laikas** – 2021 m. lapkričio 15–17 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Vertinimo metu naudoti įvairūs duomenų rinkimo metodai: veiklų stebėjimas, pokalbis, dokumentų ir duomenų šaltinių analizė. Analizuota Nacionalinės švietimo agentūros mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo statistinė ataskaita (toliau – Statistinė ataskaita). Išorės vertintojai stebėjo 30 veiklų: 1 logopedines pratybas, 3 specialiąsias pratybas, 1 neformaliojo vaikų švietimo būrelį, 1 klasės valandėlę ir 24 pamokas. Vizito metu išorės vertintojai kalbėjosi su savivaldos institucijų atstovais, mokiniais, jų tėvais (globėjais), analizavo gimnazijos veiklos dokumentus ir Rokiškio r. savivaldybės administracijos Švietimo, kultūros ir sporto skyriaus specialistų pateiktą informaciją.

Vertinant gimnaziją, vadovautasi Mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais analizuojamos temos „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“ vertinimo rodikliais.

Vertintojai nuoširdžiai dėkoja Rokiškio rajono savivaldybės administracijos Švietimo, kultūros ir sporto skyriaus Vedėjui ir specialistams, mokyklos direktorei Dainorai Mineikienei, direktorės pavaduotojai Audronei Rekertienei, neformaliojo švietimo skyriaus vedėjai Virginijai Sadauskienei.

**I. MOKYKLOS KONTEKSTAS**

Rokiškio rajono Juodupės gimnazija vykdo pradinio, pagrindinio ir vidurinio ugdymo programas. Gimnazija turi neformaliojo švietimo skyrių, kurį lanko 63 mokiniai, ugdomi pagal vieną programą, 37 mokiniai ugdomi pagal kelias neformaliojo švietimo (toliau NŠ) programas, iš jų 14 mokinių, turinčių specialiųjų ugdymo(si) poreikių (toliau – SUP). Mokinių skaičius gimnazijoje dėl demografinės situacijos mažėja: 2019–2020 m. m. mokėsi 256, pernai – 234 (13 klasių komplektų), šiemet – 230 (14 klasių komplektų). Mokyklą lanko ne tik Juodupės, bet ir Obelių seniūnijos įvairių poreikių ir gebėjimų vaikai, 73 mokiniai gyvena toliau kaip 3 kilometrai nuo gimnazijos. 39 mokiniai atvažiuoja į gimnaziją gimnazijos transportu, 33 mokiniai – visuomeniniu transportu. 57,8 proc. mokinių gauna nemokamą maitinimą.

Gimnazijoje išorės vertinimo metu dirbo 29 mokytojai, direktorė, 1 pavaduotoja ugdymui, 1 neformaliojo švietimo skyriaus vedėja, specialusis pedagogas (0,75 etato), logopedė (0,25 etato), socialinė pedagogė (0,75 etato), psichologė (0,75 etato). Mokytojai yra atestuoti: 9 vyresnieji mokytojai, 2 mokytojai, 17 metodininkų ir 1 ekspertas.

D. Mineikienė šios gimnazijos direktoriaus pareigas eina nuo 2018 m. liepos 10 d. Kaip teigiama 2021 m. lapkričio 10 d. parengtoje Savininko pirminėje informacijoje, Juodupės gimnazijos direktorės D. Mineikienės 2019 metų veikla buvo įvertinta gerai, o 2020 m. – labai gerai, ji įvykdė visas iškeltas metines užduotis.

2020 metais įgyvendinant strateginio plano tikslą – *„Įtraukti mokinius į aktyvų mokymosi procesą“* – buvo atnaujintas Individualios pažangos stebėjimo, fiksavimo ir skatinimo tvarkos aprašas, kuriuo sudarytos sąlygos klasių vadovams įsitraukti į mokinio individualios pažangos stebėjimą. Į pamokas kviečiant įvairių sričių specialistus bei socialinius partnerius, stiprinti gimnazijos ryšiai su socialiniais partneriais bei bendruomenės veiklos orientuotos į įtrauktį visiems. Planuojant ir skatinant individualius mokinio ugdymo(si) rezultatus, mokiniai dalyvavo konkursuose, dalykinėse olimpiadose, varžybose, parodose ir kt.: pavyzdžiui, Rokiškio r. meninio skaitymo konkurse tarp 9–12 kl. laimėta I vieta, Rokiškio r. matematikos olimpiadoje tarp 9–12 kl. – I vieta, Lietuvos mokyklų žaidynių (kaimo vietovių mokyklų) kvadrato mergaičių tarpzoninėse varžybose – I vieta, televizijos konkurse „Dainų dainelė“ – zoninio turo laureatai ir kt. Visų mokinių individualiems mokymosi skirtumams ir poreikiams užtikrinti organizuotos nuotolinės konsultacijos mokiniams. Sudarytos sąlygos visiems mokiniams įsitraukti į gimnazijos gyvenimą, bendrauti ir bendradarbiauti su bendraamžiais, dalyvauti bendrose veiklose, pamokose, neformaliajame švietime. Visi mokiniai skatinami ir turi galimybes dalyvauti įvairiuose konkursuose, dalykinėse olimpiadose, parodose, sporto varžybose. Įgyvendinant 2021 metų gimnazijos veiklos planą, įtraukiama visa mokyklos bendruomenė. Vadovų veikla orientuota į mokinių įvairovę, sudarant sąlygas patirčiai, sėkmėms ir iššūkiams. 2021 metams vadovui įgyvendinti suformuotos šios veiklos užduotys: 1. *„Reguliariai stebėti mokytojų vedamas pamokas ir pateikti kvalifikuotus atsiliepimus apie stebėtas veiklas.“* 2. *„Teikti pagalbą ir paramą, bendraujant su sunkiais mokiniais ir vedant sudėtingus pokalbius su tėvais.“* 3. *„Vesti individualius pokalbius mokytojams.“* 4. *„Gerinti mokyklos aplinką.“* Vadovo metinės veiklos užduotys įgyvendintos iš dalies dėl sudėtingos epidemiologinės situacijos Lietuvoje, dėl nuotolinio mokinių ugdymo pasirengimo ir organizavimo. Ne visoms įstaigos veikloms, numatytoms vadovo metų veiklos užduotyse, pavyko užtikrinti tinkamą dėmesį, tačiau D. Mineikienės pastangos tobulinti gimnaziją yra akivaizdžios.

Nuo 2021 m. liepos 1 d. visoje šalyje paskelbta valstybės lygio ekstremalioji situacija dėl COVID-19 pandemijos. Teminio išorinio vertinimo metu mokiniai, ugdomi pagal pradinio, pagrindinio, vidurinio ugdymo, neformaliojo vaikų švietimo programas, mokėsi kasdieniniu (kontaktiniu) mokymo proceso organizavimo būdu. Išorinio vertinimo metu trims mokytojams buvo išduotas nedarbingumo pažymėjimas.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE**

STIPRIEJI GIMNAZIJOS VEIKLOS ASPEKTAI

1. Pedagogų dalyvavimas, įgyvendinant išsikeltus gimnazijos tikslus ir uždavinius (1.2 – 2 lygis).
2. Gimnazijos vadovų veiksmai užtikrinant atvirumą mokinių įvairovei (1.3 – 2 lygis).
3. Mokyklos tinklaveika, formuojanti nuostatas į įtraukųjį ugdymą (1.6 – 3 lygis).
4. Švietimo pagalbos specialistų parama kiekvienam mokiniui (2.1 – 2 lygis, išskirtas aspektas – 3 lygis).
5. Įtraukios kultūros kūrimas (2.2 – 2 lygis, išskirtas aspektas – 3 lygis).

TOBULINTINI GIMNAZIJOS VEIKLOS ASPEKTAI

1. Pamokos uždavinio orientavimas į asmeninį mokymo(si) rezultatą (2.1 – 2 lygis).
2. Pastoliavimas mokiniui įtraukiojo ugdymo procese (2.1 – 2 lygis).
3. Pasiekimų ir pažangos vertinimas pamokoje (2.3 – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Rokiškio r. Juodupės gimnazija savo veiklos kokybę įsivertina naudodamasi platformos „IQESonline Lietuva“ klausimynais, pildydama Bendrojo ugdymo mokyklų įsivertinimo ir pažangos anketą. Gautus duomenis naudoja veiklos ir ugdymo planui rengti. Vertintojams pateiktoje Mokyklos, vykdančios bendrojo ugdymo programas, dalyvaujančios teminiame išoriniame vertinime, veiklos įsivertinimo ir jos tobulinimo informacijoje pateikti duomenys apie išryškintus veiklos privalumus: 2018, 2019 m. – tikėjimas mokinio galiomis, 2020 m. – pasiekimų ir pažangos pagrįstumas. Gimnazijos bendruomenė temos „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“ neanalizavo. Pokalbio su įsivertinimo grupės nariais išsiaiškinta, kad gimnazijoje vyksta ir kita tiriamoji veikla: analizuojami NMPP, PUPP, BE rezultatai, po pusmečio analizuojami mokinių mokymosi pasiekimai, lankomumas. Priimami susitarimai iškilusiems klausimams spręsti. Gimnazijoje psichologė vykdo mikroklimato, adaptacijos tyrimus, daro išvadas, teikia rekomendacijas klasių vadovams ir mokytojams.

Gimnazijos veiklos tobulinimo sprendimai priimami vadovaujantis sutarta bendros veiklos perspektyva.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA.**

**Vertinimo lygis: 2.**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 1.1. Perspektyva ir bendruomenės susitarimai, 2 lygis. | **Gimnazijos vizija yra orientuota į realią mokyklos veiklos perspektyvą ir vidutiniškai apmąstyta su visais bendruomenės nariais.** * Gimnazijos viziją, misiją, tikslus formulavo gimnazijos 2020–2022 metų strateginio plano rengimo grupė. Jie fiksuoti strateginiame plane, skelbiami interneto svetainėje, bendruomenė turi galimybių su jais susipažinti. Pokalbių metu su tikslinėmis grupėmis paaiškėjo, kad į planų kūrimą įsitraukė tik dalis bendruomenės narių.
* Veiklos plane dalis laukiamų rezultatų įsivertinimo kriterijų yra nepamatuojami, todėl sudėtinga įvertinti jų įgyvendinimo sėkmę.
* Pokalbių metu su tikslinėmis grupėmis konstatuota, kad bendruomenė neišskirtinai susipažinusi su gimnazijos veiklos perpektyvomis. Tik dalis bendruomenės narių žino, kaip strategija įgyvendinama.

**Mokyklos vizija neblogai orientuota į mokyklos visiems nuostatas.** * Vizija, misija ir filosofija vidutiniškai orientuota į kiekvieno mokinio pažangos ir ugdymosi sėkmę, kreipiamas dėmesys į mokinį, jo poreikius. Vaiko gerovės komisijos dalis narių teigia, kad mokykla pasiruošusi priimti įvairių gebėjimų mokinius.
* Nacionalinės švietimo agentūros statistinės ataskaitos 2–4 klasių mokinių tėvų (globėjų) apklausos duomenimis, pritarimas teiginiui (tikrai taip – 69,0 proc.) „Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų“ vertinamas kaip santykinai stipriausias mokyklos aspektas įtraukiojo ugdymo požiūriu.
* Nacionalinės švietimo agentūros statistinės ataskaitos 5–IV klasių mokinių tėvų (globėjų) apklausos duomenimis, pritarimas teiginiui (tikrai taip – 48,4 proc.) „Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų“ vertinamas kaip santykinai probleminis mokyklos aspektas įtraukiojo ugdymo požiūriu.
* Suplanuotos veiklos gimnazijoje vykdomos, tačiau negrįžtama prie nutarimų įgyvendinimo poveikio vertinimo, neaiškus ilgalaikio planų poveikio rezultatas.

**Mokyklos veiklos tobulinimo sprendimai vidutiniški.** * Mokyklos veiklos kaita patenkinamai pagrįsta įsivertinimo duomenimis. Įsivertinimo metu gautos išvados ir rekomendacijos tik iš dalies daro poveikį mokyklos veiklos pokyčiams, kiekvieno mokinio pasiekimams ir pažangai.
* Įsivertinimo duomenys rodo, kad 2019–2020 m. m., įsisvertinus mokyklos veiklą, kaip tobulintinas veiklos aspektas buvo įvardytas ugdymo(si) planavimas. Ši veikla pasirinkta tobulinti, numatyta sudaryti mokiniams sąlygas pasirinkti įvairius mokymosi būdus ir formas. Tačiau pamokų stebėjimo duomenys, surinkti išorinio vertinimo metu, parodė, kad pastoliavimas ir yra vienas tobulintinų gimnazijos veiklos aspektų.
* Pokalbių metu su tikslinėmis grupėmis išsiaiškinta, kad dauguma sprendimų priimami dalyvaujant daliai mokytojų.
* Nacionalinės švietimo agentūros statistinės ataskaitos pedagogų apklausos duomenimis, pedagogų pritarimas (tikrai taip – 25 proc.) teiginiui „Mokyklos vadovai sistemingai ir konstruktyviai diskutuoja apie mokinių mokymosi sėkmes ir problemas“ vertinamas kaip santykinai probleminis mokyklos aspektas įtraukiojo ugdymo požiūriu.
* Nacionalinės švietimo agentūros statistinės ataskaitos pedagogų apklausos duomenimis, pritarimas teiginiui (tikrai taip – 18,8 proc.) „Krūvis mokytojams mūsų mokykloje skirstomas skaidriai“ vertinamas kaip santykinai probleminis mokyklos aspektas įtraukiojo ugdymo požiūriu.

**Planų įgyvendinimas yra matomas visoje mokyklos veikloje.*** Iš pokalbių su mokyklos administracija paaiškėjo, kad debesyse veikiančiose programose bendrinamas gimnazijos veiklos planas, kurį mokytojai papildo veiklomis. Remdamasi šiuo planu, mokyklos administracija vykdo metinius pokalbius su mokytojais.
* Metodinė taryba pokalbio metu teigė, kad mokytojai siūlymus gimnazijos dėl veiklos tobulinimo teikia elektroninėje erdvėje.
* Pokalbių metu su tikslinėmis grupėmis sužinota, kad dauguma gimnazijos bendruomenės narių paveikiai bendradarbiauja kasdienėje veikloje, priimdami sprendimus, teikdami specialistų pagalbą mokiniams.
* Su gimnazijos dokumentais (gimnazijos nuostatais, strateginiu planu, veiklos planais, ugdymo planu ir kitais ugdymą reglamentuojančiais dokumentais) bendruomenės nariai gali susipažinti mokyklos interneto svetainėje.

**Lankstus išteklių paskirstymas sukuria sąlygas tolesniems įtraukiojo ugdymo procesams.** * Pokalbių su administracija metu išsiaiškinta, kad gimnazija gauna mažiau lėšų, reikalingų ugdymui užtikrinti, tačiau esamos lėšos panaudojamos lanksčiam ugdymo plano įgyvendinimui, pakankamai gerai tenkinami mokinių poreikiai.
* Kaip stiprusis pamokos aspektas, optimalus išteklių paskirstymas pamokoje, įvardytas 20,8 proc. stebėtų pamokų. Paveikus priemonių panaudojimas tinkamas skirtingų gebėjimų mokiniams stebėtas 1b kl. matematikos, 4a, 4b matematikos (specialiosios pratybos), 5 kl. istorijos, 6 kl. technologijų, I kl. chemijos pamokose.
* Gimnazija ieško ir turi kitų finansavimo šaltinių: DNR planas, projektai („Mokyklų aprūpinimas gamtos ir technologinių mokslų priemonėmis“, „Mokau(si). Taikau. Dalinuosi.“ ir kt.).

2 proc. gyventojų pajamų lėšų panaudotos spintelėms įsigyti, rugsėjo mėnesį planuojama skirti įtraukiajam biudžetui vykdyti ir mokinių bei mokytojų skatinimui. * Nacionalinės švietimo agentūros statistinės ataskaitos mokinių apklausos duomenimis, mokinių pritarimas (tikrai taip – 38,7 proc.) teiginiui „Mielai leidžiu laiką mokykloje po pamokų“ vertinamas kaip santykinai stiprus mokyklos aspektas įtraukiojo ugdymo požiūriu.
* Gimnazijos patalpos nepakankamai pritaikytos žmonėms su negalia. Patalpos nepritaikytos žmonėms su regėjimo negalia. Žmonės su judėjimo negalia gali naudotis tik pirmame mokyklos aukšte esančiomis patalpomis (ne visomis, nes yra slenksčių).

**Vertintojų surinkti ir išanalizuoti duomenys leidžia teigti, jog gimnazijos perspektyva ir bendruomenės susitarimai organizuojant įtraukųjį ugdymą yra patenkinami.** |
| 1.2. Lyderystė, 2 lygis. | **Gimnazijos lyderiai telkia ir palaiko mokyklos bendruomenės profesinį tobulėjimą.*** Gimnazijoje bendruomenės nariai turi neblogas galimybes inicijuoti ir dalyvauti įvairiuose renginiuose bei projektuose. Iš pokalbių su gimnazijos bendruomenės nariais paaiškėjo, kad vadovai ir mokytojai pasinaudoja esančiomis galimybėmis ir bendruomenei pasiūlo visiems naudingų iniciatyvų, bendruomenę stiprinančių programų: LIONS QUEST programos „Laikas kartu“, „Paauglystės kryžkelės“, „Raktai į sėkmę“, „Geros savijautos programa“, kino busas „Kino dirbtuvės“, „Savaitė be patyčių“ ir kt.
* Gimnazijos bendruomenės organizuojamuose projektuose: socialiniuose, sveikatinimo, mokomuosiuose, tarptautiniuose sudaromos sąlygos dalyvauti visiems gimnazijos mokiniams (žr. priedo 9 lentelę). Projektinės veiklos organizuojamos neskirstant besimokančiųjų pagal gebėjimus, pasiekimus.
* Lyderystę iliustruojantis aspektas yra tai, kad dalis gimnazijos pedagoginių darbuotojų turi atsakomybes už veiklos plano priemonių įgyvendinimą bei planavimą.
* Gimnazijos pedagogai bendrauja ir bendradarbiauja internete, keičiasi informacija ar dokumentais, juos redaguoja, pavyzdžiui, veiklos planą.
* Gimnazijos vadovai, planuodami / organizuodami nuotolinio ugdymo procesą, numatė mokytojų skaitmeninių kompetencijų tobulinimo galimybes. Organizuoti mokymai mokytojams darbui su *G Suite for Education* platforma *Classroom.*
* Mokytojų veikla dažniausiai vertinama atestacijos bei metinių pokalbių su direktore metu. Pokalbių tikslas – peržiūrėti metų veiklos plano tikslus, uždavinius, veiklas. Klausimynas – kaip pagalbinė priemonė – pokalbiui nerengiamas. Pokalbių metu siekiama tobulinti bei gauti grįžtamąjį ryšį tiek apie pedagogo, tiek apie vadovų veiklą.
* Gimnazijos pedagogams sudarytos galimybės tobulinti savo kvalifikaciją. 2019–2020 m. m. mokytojams įstaiga nupirko narystę paskyroje pedagogas.lt sudarydama sąlygas stiprinti asmenines ir / ar dalykines kompetencijas.

**Mokyklos vadovai palaiko įsipareigojimų laikytis susitarimų įgyvendinimą.*** Iš pokalbių su administracija paaiškėjo, jog direktorės iniciatyva planuojant nuotolinio ugdymo procesą debesyje veikiančiose programose („Google“ diske) pradėta kurti ir bendrinti dokumentų turinį. Bendradarbiavimas internete pagerino darbo organizavimą ir bendros veiklos koordinavimą.
* Iš pokalbių su tikslinėmis grupėmis paaiškėjo, jog mokytojai pasitiki formaliais mokyklos lyderiais kaip pagalbininkais ir patarėjais.
* Statistinėje ataskaitoje pedagogai pritaria (tikrai taip – 31,3 proc., lyg ir taip – 53,1 proc.) teiginiui „Mūsų mokykloje vadovai pagarbiai elgiasi su visais mokytojais ir kitais darbuotojais“.
* Statistinėje ataskaitoje 2–4 klasių mokinių tėvai (tikrai taip – 40,7 proc., lyg ir taip – 48,1 proc.), 5–8 klasių ir I–IV gimnazijos klasių tėvai (tikrai taip – 29,7 proc., lyg ir taip – 53,1 proc.) pritaria teiginiui „Mokyklos vadovai telkia mokyklos bendruomenę pokyčiams ugdymo srityje“.

**Vertintojų surinkti ir išanalizuoti duomenys leidžia teigti, kad lyderystė mokymuisi bei įsipareigojimas laikytis susitarimų yra neblogas bei sudarantis sąlygas atliepti kiekvieno mokinio asmeninius interesus.** |
| 1.3. Mokyklos savivalda, 2 lygis. | **Gimnazijos savivaldos institucijose atstovaujami mokyklos bendruomenės narių interesai bei palaikoma diskusija.*** Gimnazijos, Mokytojų ir Metodinei taryboms, mokinių Seimui sudarytos neblogos sąlygos veikti. Metodinė ir Gimnazijos taryba renkamos dvejiems metams. Norint užtikrinti visų bendruomenės narių interesų atstovavimą, į sprendimų priėmimą reikėtų įtraukti ir specialiųjų ugdymosi poreikių turinčius mokinius.
* Iš pokalbio su Mokinių seimu sužinota, kad Mokinių seimas dažniausiai teikia siūlymų dėl mokinių renginių, duomenys renkami vykdant apklausas. Mokinių seimas teikė siūlymų ugdymo planams, pavienius siūlymus planuojama įgyvendinti.
* Nacionalinės švietimo agentūros statistinės ataskaitos mokinių apklausos duomenimis, 37 proc. 5–8 kl. ir 32,6 proc. I–IV kl. mokinių sutinka, kad mokytojai įdėmiai išklauso jų siūlomas idėjas. Nacionalinės švietimo agentūros statistinės ataskaitos pedagogų apklausos duomenimis, 31,3 proc. pedagogų sutinka, kad mokykloje vadovai pagarbiai elgiasi su visais mokytojais ir kitais darbuotojais, o pritarimas (tikrai taip – 33,3 proc.) teiginiui „Mūsų mokykloje atsižvelgiama į visų mokinių nuomonę ir siūlomas idėjas“ vertinamas kaip santykinai stipriausiu mokyklos aspektu įtraukiojo ugdymo požiūriu.

**Gimnazijos savivaldos institucijų sprendimai yra reikalingi bei iš dalies keičia mokyklos gyvenimą.** * Iš pokalbių su tikslinėmis grupėmis paaiškėjo, kad pasiūlymų dėl ugdymo proceso organizavimo bei tobulinimo Mokinių seimas ir Gimnazijos taryba pateikia retai.
* Pokalbio metu su Gimnazijos taryba išsiaiškinta, kad ji linkusi pritarti pedagogų bendruomenės siūlymams.

**Vertintojų surinkti ir išanalizuoti duomenys leidžia teigti, jog gimnazijos savivalda yra neišskirtinė. Aktyvesnis savivaldos institucijų įsitraukimas į sprendimų priėmimą padėtų planuoti įtraukiojo ugdymo pokyčius.** |
| 1.4. Veikimas kartu, 2 lygis. | **Bendradarbiavimo kultūra grindžiamų santykių plėtojimas sudarytų sąlygas siekti aukštesnių bendrų rezultatų.** * Nacionalinės švietimo agentūros statistinės ataskaitos pedagogų apklausos duomenimis, dalis pedagogų sutinka, jog mokykloje trūksta laiko analizuoti, kas trukdo mokytis konkrečiam vaikui, o teiginys „Mūsų mokykloje veikia paramos naujam darbuotojui sistema“ vertinamas kaip santykinai probleminis mokyklos aspektas įtraukiojo ugdymo požiūriu. Taip pat dalis pedagogų pritaria teiginiui, kad mokyklos specialusis pedagogas pagalbą mokiniams dažniausiai teikia savo kabinete.
* 2020 m. gimnazijos įsivertinimo išvadose įvardyta, kad 2021 m. tobulintina veikla yra bendradarbiavimo kultūra. Pedagogai nurodo, kad nori geranoriškumu ir kolegialia pagalba grįstų santykių.
* Pokalbio su Metodine taryba metu sužinota, kad gerąja patirtimi mokytojai neblogai dalijasi mokytojų posėdžių metu, vesdami užsiėmimus. Pradinių klasių mokytojos dalyvauja metodinėse dienose su kitų Rokiškio rajono mokyklų mokytojais.

**Gimnazijoje neišnaudojamos kolegialaus mokymosi galimybės sudarant sąlygas įtraukiojo ugdymo praktikai mokykloje.*** Nacionalinės švietimo agentūros statistinės ataskaitos pedagogų apklausos duomenimis, dalis (tikrai taip – 18,8 proc.) pedagogų sutinka, kad mokykloje įprasta stebėti kitų kolegų pamokas.
* Mokytojai vidutiniškai mokosi vieni iš kitų, stebėdami ir vesdami pamokas. Pamokas stebi ir gimnazijos administracija. Stebėtos pamokos aptariamos. Pokalbių metu išsiaiškinta, jog gimnazijoje nėra susitarta, kokia pamoka yra gera.
* Mokyklos įsivertinimo „IQESonline“ klausimyne mokytojai teiginį *„Mokyklos vadovas(-ė) reguliariai lankosi pamokose ir pateikia kvalifikuotus atsiliepimus kolegoms“* įvertino 2,5 įverčiu. Tai santykinai žemiausia vertė.
* Organizuojami kvalifikacijos tobulinimo renginiai visiems gimnazijos pedagogams. Mokytojai savo profesines kompetencijas plėtoja dalydamiesi gerąja patirtimi su kolegomis. Mokytojų kabinete yra stendas „Mokau. Taikau. Dalinuosi“. Jame mokytojai skelbia, kokia informacija norėtų dalytis su kolegomis. Tobulinimo sritis mokytojai renkasi pagal metinių pokalbių rezultatus.

**Vertintojų surinkti ir išanalizuoti duomenys leidžia teigti, jog gimnazijos veikimas yra vidutiniškas. Bendradarbiavimo kultūros ir kolegialaus ryšio stiprinimas sudarytų sąlygas plėtoti įtraukųjį ugdymą gimnazijoje.** |
| 1.5.Bendradarbiavimas su tėvais / globėjais, 2 lygis | **Gimnazija siekia su mokinių tėvais (globėjais) užmegzti ryšį, padedantį vaikui augti bei skatinantį mokinio pažangą.*** Informacija tėvams pateikiama „Tamo“ dienyne. Atsiradus mokymosi problemų, dalykų mokytojai telefonu informuoja tėvus.
* Kontaktinio ugdymo metu vykdavo individualūs trišaliai pokalbiai, kuriuose dalyvaudavo vaikas, tėvai (globėjai) ir klasės vadovas.
* Nacionalinės švietimo agentūros statistinės ataskaitos tėvų apklausos duomenimis, dalis mokinių tėvų (globėjų) sutinka, jog mokykloje trūksta įvairesnių bendravimo su tėvais (globėjais) formų, o teiginys „Mokykloje mokytojų ir tėvų susitikimai, aptariant vaiko pažangą, gerina mokymosi rezultatus“, 2–4 klasių mokinių tėvų (globėjų) apklausos duomenimis, vertinamas kaip santykinai probleminis mokyklos aspektas įtraukiojo ugdymo požiūriu.

**Gimnazija ieško būdų, kaip paskatinti aktyvesnį tėvų (globėjų) dalyvavimą ir didesnį įsitraukimą į vaiko mokymo(si) aptarimus, ugdymą bei mokyklos gyvenimą.*** Vykdant tėvų švietimą ir informavimą, buvo organizuota psichologo paskaita. Iš pokalbio su Gimnazijos taryba paaiškėjo, jog tėvų (globėjų) įsitraukimas – vidutiniškas.
* Iš pokalbio su Vaiko gerovės komisija (toliau – VGK) pirmojo vizito metu paaiškėjo, kad VGK nariai kaip stiprųjį mokyklos veiklos aspektą nurodo bendradarbiavimą su socialines paslaugas gaunančiais tėvais.
* Iš pokalbių su VGK paaiškėjo, jog pasyvų tėvų domėjimąsi mokykloje vykstančiais procesais ir įsitraukimą rodo ir vykdytos mokinių tėvų apklausos (grįžusių klausimynų kvota vidutiniška).

**Vertintojų surinkti ir išanalizuoti duomenys leidžia teigti, kad gimnazijos bendradarbiavimas su tėvais (globėjais) yra patenkinamas. Tėvų įsitraukimas į vaikų ugdymą(si) įvairiomis formomis padėtų visiems vaikams augti akademinių pasiekimų bei asmenybės brandos aspektais.** |
| 1.6. Mokyklos tinklaveika, 3 lygis. | **Gimnazija yra atvira pasauliui, mokyklos bendruomenė puoselėja ryšius su socialiniais partneriais, matydama tai kaip vieną iš priemonių visų mokinių įtraukčiai.*** Mokyklos tinklaveika formuoja teigiamą mokyklos įvaizdį, motyvuoja mokyklos bendruomenę visapusiškai veiklai. Pokalbiuose su administracija, Gimnazijos taryba džiaugtasi glaudžiais bendradarbiavimo ryšiais su partneriais ir institucijomis: Juodupės vaikų lopšeliu-darželiu, AB „Rokiškio sūris“, UAB „Daivida“ (Rokiškio mėsine), Juodupės seniūnija, Juodupės bendruomene, Rokiškio r. pedagogų švietimo centru, Ilzenbergo dvaru ir kt.
* Iš pokalbių su Juodupės vaikų lopšelio-darželio direktoriumi paaiškėjo, jog jis vertina ryšius su šia gimnazija.
* Į gimnaziją kviečiami Lietuvai ir visuomenei nusipelnę žmonės, iškilios asmenybės, kurios bendrauja ir diskutuoja su visais mokiniais, dalijasi patirtimi apie savo nuveiktus darbus (pavyzdžiui, 2021 m. rudenį gimnazijoje viešėjo Europos parlamento narys, profesorius, politologas Liudas Mažylis).
* Gimnazija nepalaiko stiprių ryšių su buvusiais mokiniais, tačiau jie, atvykę į susitikimą gimnazijoje, visuomet priimami į mokyklą.
* Iš pokalbių su Metodine taryba paaiškėjo, jog keli buvę gimnazijos mokiniai šiuo metu dirba mokytojais.
* Informacija apie gimnazijos veiklą skelbiama gimnazijos interneto svetainėje, gimnazijos socialinio tinklo *Facebook* paskyroje, vietos spaudoje.
* 2021 m. kovo 17 d. 4 ir 5 kl. mokiniai tikybos ir etikos pamokų metu dalyvavo Lietuvos aklųjų bibliotekos edukacijoje „Žmogus su negalia irgi gali“. Šio renginio metu mokiniai susipažino su negaliomis, ugdėsi suvokimą bei natūralią pagarbą kitam žmogui.
* Palaikant socialinius ryšius, matomos gimnazijos bendruomenės pastangos įtraukti visus mokinius, turinčius specialiųjų ugdymosi poreikių, taip pat ir nemotyvuotus.

**Gimnazijos bendradarbiavimas su socialiniais partneriais turi potencialo kuriant bebarjerę ir įtraukią mokymosi aplinką.*** Kryptingą bendradarbiavimą su socialiniais partneriais dėl specialiųjų ugdymosi poreikių turinčių mokinių gerovės, paslaugų ir pagalbos mokiniui ir jo tėvams užtikrinimo planuoja VGK.
* Dėl efektyvesnės savo būsimų pirmokų adaptacijos gimnazijoje administracija paveikiai bendradarbiauja su Juodupės vaikų lopšeliu-darželiu.
* Siekiant pažinti būsimus mokinius ir jų tėvelius (globėjus), kasmet rengiami susitikimai su būsimaisiais pirmokais. Jų metu būsimieji mokiniai susipažįsta su gimnazija, mokytojais.
* Vertinant bendradarbiavimo kryptingumą su kitomis institucijomis, po pokalbio su Metodine taryba nustatyta, jog pagrindinis bendradarbiavimo tikslas, apimant platų veiklų ir sričių spektrą, yra visus mokinius įtraukiančių įvairių veiklų organizavimas, kuriose lygiaverčiai gali dalyvauti kiekvienas mokinys.
* Iš pokalbių su administracija paaiškėjo, jog pridėtinė bendradarbiavimo ir naudojimosi partnerių infrastruktūra vertė ar nauda mokiniui (jo dalyko žinioms ir gebėjimams, kompetencijų ūgčiai) dar neanalizuota.

**Vertintojų surinkti ir išanalizuoti duomenys leidžia teigti, kad mokyklos tinklaveika paveiki ir orientuota į įtraukųjį ugdymą.** |
| 1.7. Kompetencija, 2 lygis. | **Mokytojų kompetencija, apimanti patirtį, įgūdžius ir žinias, yra grindžiama profesiniais ir asmeniniais gebėjimais.*** Stebėtų pamokų protokolų apibendrinti duomenys rodo, jog pamokose mokytojai gerbia mokinius, laikosi pedagogo etikos.
* Stebėtų pamokų protokolų apibendrinti duomenys rodo, jog pamokose mokytojai vadovaujasi lygiateisiškumo principu, neišskirdami mokymosi sunkumų ar specialiųjų mokymosi poreikių turinčių mokinių, taip siekdami sukurti visų mokinių įtraukčiai palankią mokymosi aplinką.
* Mokytojo metodininko kvalifikacinė kategorija suteikta 17 mokytojų (58,6 proc.), mokytojo eksperto – 1 mokytojui. Mokytojai geba organizuoti mokymo ir mokymosi procesą, tačiau ugdymo procese vyrauja tradicinė (poveikio) paradigma – tai stebėta 20 pamokų (83,3 proc.). Mokytojo didaktinės kompetencijos charakteristikoje vyravo mokytojas. Mokytojas pamokose dažnai naudojo aiškinimą, klausinėjimą, rašymą, jis pats formulavo pamokos ir mokymo tikslus.
* Analizuojant pamokų vertinimo pagal mokytojų kvalifikacinę kategoriją duomenis, nustatyta, kad aukštesnė mokytojo kvalifikacija dažniausiai lemia ir geresnį didesnės dalies pamokos aspektų vertinimą.
* Mokytojai turi nuostatą dirbti kuo geriau, tobulina kompetencijas seminaruose, mokymuose, stebėdami atviras kolegų pamokas, tačiau neišnaudoja savo žmogiškojo kapitalo galimybių sėkmingai pasirinkti ir taikyti inovatyvesnes mokymo(si) strategijas pamokose.

**Vertintojų surinkti ir išanalizuoti duomenys leidžia teigti, kad gimnazijos pedagoginės bendruomenės kompetencija yra nebloga, tačiau būtina stiprinti įtraukiojo ugdymo praktiką mokykloje.**  |
| 1.8. Nuolatinis profesinis tobulėjimas, 2 lygis. | **Gimnazijos mokytojai siekia nuolatinio profesinio tobulėjimo, tačiau nesistemingai puoselėjama nuostata ugdymo procesą organizuoti stiprinant kiekvieno mokinio gebėjimų ugdymą.*** Nustatyti gimnazijos mokytojų kvalifikacijos prioritetai: individuali mokinio pažangos stebėsena. Mokytojai dalyvauja kvalifikacijos tobulinimo kursuose pagal numatytus gimnazijos prioritetus.
* Nuotolinio ugdymo metu mokytojai kartu su gimnazijos direktore vertino savo veiklą, rezultatus elektroninio susirašinėjimo pagalba.
* Iš pokalbio su Metodine taryba paaiškėjo, jog mokytojai nuogąstauja, kad jiems stinga žinių apie kokybišką mokinių, turinčių specialiųjų ugdymo(si) poreikių, ugdymą kartu su bendraamžiais, pasiekimų vertinimą, praktinių įgūdžių organizuoti darbą klasėje taip, kad kiekvienas mokinys galėtų dirbti pagal savo galimybes ir būtų skatinamas lavinti mąstymą bei individualius gebėjimus.

**Gimnazijos mokytojai ir administracija mokosi pasinaudoti įvairiomis mokymosi galimybėmis.*** Potencialią pridėtinę vertę mokytojų kompetencijai turi ES struktūrinių fondų lėšomis finansuojami projektai, pavyzdžiui, „Mokau(si). Taikau. Dalinuosi.“.
* Iš pokalbio su Metodine taryba paaiškėjo, jog mokytojų gerosios patirties sklaida vyksta stende „Mokau, taikau, dalinuosi“.
* Gimnazija bendradarbiauja su Latvijos Respublikos Aknystės vidurine mokykla. Juodupės gimnazijos mokytojai išvykoje į Aknystės vidurinę mokyklą vedė ugdomąsias veiklas (pamokas) latvių mokiniams.
 |
| ***Stiprieji vertinamos srities veiklos aspektai*** | Pedagogų dalyvavimas, įgyvendinant išsikeltus gimnazijos tikslus ir uždavinius. Kuriama įtraukios lyderystės kultūra gimnazijoje, planuojant mokyklos veiklą.Gimnazijos vadovų veiksmai, užtikrinantys atvirumą mokinių įvairovei. Gimnazijos vadovai kasdieniu elgesiu demonstruoja sutartas mokyklos vertybes, telkia bendruomenę specialiųjų ugdymosi poreikių turinčių mokinių įtraukčiai bei švietimo pagalbai jiems gimnazijoje užtikrinti. Mokyklos tinklaveika, formuojanti nuostatas į įtraukųjį ugdymą. Bendruomenės nariai mezga socialinius ryšius, stiprinančius pagarbos įvairovei vertybes. Mokyklos kultūra atspindi nuostatą kurti visų įtraukčiai palankią aplinką. |
| ***Tobulintini vertinamos srities veiklos aspektai*** | Strateginius, metinius planus, veiklos programas grįsti įsivertinimo duomenimis bei bendruomenės susitarimais, orientuotais į įtraukiojo ugdymo įgyvendinimą.Stiprinti kolegialų mokytojų mokymąsi drauge ir vieniems iš kitų.Stiprinti mokytojų supratimą apie įtraukųjį ugdymą, grindžiamą universalaus dizaino principais. |
| ***Vertinamos srities rekomendacijos*** | Atnaujinti gimnazijos dokumentus, užtikrinančius įtraukiojo ugdymo praktiką mokykloje.Organizuoti mokymus apie įtraukųjį ugdymą, grindžiamą universalaus dizaino principais, ir jo organizavimą, kuriant bebarjerę ugdymo aplinką visiems mokiniams.Tobulinti mokytojų praktinius įgūdžius, organizuojant darbą klasėje taip, kad kiekvienas mokinys galėtų dirbti pagal savo galimybes ir būtų skatinama asmeninė pažanga pagal individualius mokinio gebėjimus. |

1. **Vertinimo sritis: UGDYMAS(IS) IR MOKINIŲ PATIRTYS.**

**Vertinimo lygis: 2.**

|  |  |
| --- | --- |
| **Rodiklis, vertinimo lygis** | Vertinimo pagrindimas,*apibendrinimas* |
| 2.1. Ugdymo(si) planavimas, 2 lygis. | **Formuojant ugdymo tikslus, sudarytos vidutiniškos sąlygos kiekvienam mokiniui tikslo siekti sau patogiu būdu pagal optimalias asmenines galimybes.**Ugdymo(si) planavimo vertinimo vidurkis stebėtose pamokose – 2,38, moda (dažniausias vertinimas) – 2. Ugdymo(si) planavimo komponentai kaip stiprieji pamokos aspektai įvardyti 20 proc. vertintų pamokų, kaip tobulintini – 46,67 proc. pamokų. * 8,9 proc. stebėtų pamokų mokymo(si) uždavinys nebuvo skelbtas, mokiniai nebuvo supažindinti su ugdymo(si) tikslais. 54,1 proc. stebėtų pamokų nenumatyti vertinimo kriterijai, nebuvo aptartas laukiamas rezultatas. Uždavinio formulavimo kartu su mokiniais atvejų nefiksuota.
* Uždavinys, kuris sukuria galimybes kiekvienam mokiniui jo siekti sau patogiu būdu, formuluotas 20,8 proc. stebėtų pamokų. 2, III kl. lietuvių k. ir literatūros, 8 kl. anglų k. pamokose, 4ab specialiosiose lietuvių k. ir literatūros pratybose sudarytos sąlygos rinktis mokymosi būdus.
* Nacionalinės švietimo agentūros statistinės ataskaitos pedagogų apklausos duomenimis, pritarimas teiginiui (tikrai taip – 36,7 proc.) „Planuodamas pamoką numatau, kaip įtraukti kiekvieną mokinį“ vertinamas kaip santykinai probleminis mokyklos aspektas įtraukiojo ugdymo požiūriu.
* Nacionalinės švietimo agentūros statistinės ataskaitos pedagogų apklausos duomenimis, pritarimas (tikrai taip – 15,2 proc.) teiginiui „Mokykloje įprasta vesti pamokas bibliotekoje, gamtoje, muziejuje, įmonėse ir t. t.“ vertinamas kaip santykinai probleminis mokyklos aspektas įtraukiojo ugdymo požiūriu.

**Įgyvendindami ugdymo(si) procesą, pedagogai tinkamai remiasi individualiais mokinių poreikiais.** **Mokinių įvairovės pažinimas – 3 lygis.*** Mokinių įvairovės pažinimas pamokoje kaip stiprusis pamokos aspektas įvardytas 41,6 proc., kaip tobulintinas – 25,0 proc. stebėtų pamokų. Paveikus mokymosi turinio aktualizavimas stebėtas I kl. chemijos pamokoje ir II kl. klasės valandėlėje. Vertinimo metu stebėta 6 kl. integruota dorinio ugdymo pamoka.
* Pokalbių metu sužinota, kad būsimos 1 klasių mokytojos kviečia Rokiškio rajono Juodupės lopšelio-darželio vaikus į mokyklą 1–2 dienoms susipažinti, pildo anketas, o 4 klasių mokytojos rengia aprašus dalykininkams apie mokinių gebėjimus. Lietuvių k. ir matematikos mokytojai rašo diagnostinius testus mokslo metų pradžioje. Pedagogų teigimu, jie pažįsta vaikus, jų šeimas.
* Pokalbiuose su tikslinėmis grupėmis sužinota, kad mokinio asmeninei pažangai stebėti, fiksuoti ir skatinti vykdomi trišaliai pokalbiai (mokinys – klasės vadovas – tėvai) vieną kartą per mokslo metus (jeigu mokiniui kyla sunkumų, pokalbiai vyksta pagal poreikį).
* Nacionalinės švietimo agentūros statistinės ataskaitos I–IV klasių mokinių apklausos duomenimis, mokinių pritarimas teiginiui „Mokydamiesi mes dažnai naudojame kompiuterius, planšetes, telefonus ir kt.“ santykinai vertinamas kaip stiprusis mokyklos aspektas įtraukiojo ugdymo požiūriu (tikrai taip – 3,8 proc., lyg ir taip – 22,6 proc., nei taip, nei ne – 30,2 proc.).

**Planuojant ugdymą, patenkinamai numatomi edukaciniai sprendimai, padedantys mokiniams išvengti mokymosi kliūčių ir užtikrinantys mokymosi sėkmę.** * Pastoliavimas, kaip stiprusis pamokos aspektas, įvardytas 16,6 proc. vertintų pamokų, kaip tobulintinas – 29,1 proc. stebėtų pamokų.
* 70,8 proc. stebėtų pamokų mokytojai naudojo tradicinius ugdymo(si) metodus: aiškinimą, klausinėjimą, rašymą, teksto skaitymą, mokyklinę paskaitą, demonstravimą. Darbas poromis stebėtas 7 kl. rusų k. ir lietuvių k., 8 kl. muzikos pamokose. Darbas grupėse fiksuotas I kl. chemijos, II kl. anglų k. pamokoje ir klasės valandėlėje.
* Pamokų metu vertintojai stebėjo skirtingų mokymosi poreikių mokinius, tačiau paveikus skirtingų užduočių skyrimas fiksuotas tik 3 kl., I kl. lietuvių k. ir literatūros, 8 kl. anglų k., IV kl. informacinių technologijų pamokose. IV kl. informacinių technologijų pamokoje buvo sudarytos sąlygos mokiniams atlikti užduotis savo pasirinktu darbo greičiu, III kl. lietuvių k. ir literatūros pamokoje buvo galima naudotis arba vadovėliu, arba nuoroda internete.
* Nacionalinės švietimo agentūros statistinės ataskaitos mokinių apklausos duomenimis, pritarimas (tikrai taip – 9,3 proc.) teiginiui „Mokytojai man dažnai leidžia pasirinkti, kokias užduotis atlikti“ vertinamas kaip santykinai probleminis mokyklos aspektas įtraukiojo ugdymo požiūriu.
* Mokyklos įsivertinimo „IQESonline“ klausimyne mokytojai teiginį „Per pamokas aš turiu galimybę pasirinkti įvairaus sudėtingumo užduotis“įvertino 2,6 įverčiu. Tai santykinai žemiausia vertė.
* 79,2 proc. stebėtų pamokų mokiniai sėdėjo tradiciškai, 16,6 proc. – grupėmis. 1 kabinete stalai išdėlioti lanku, 1 kabinete numatyta erdvė poilsiui.
* Nacionalinės švietimo agentūros statistinės ataskaitos pedagogų apklausos duomenimis, pritarimas (tikrai taip – 11,1 proc.) teiginiui „Mokykla yra sukūrusi mokinių pagalbos vienas kitam sistemą“ vertinamas kaip santykinai probleminis mokyklos aspektas įtraukiojo ugdymo požiūriu. I kl. lietuvių k. ir literatūros pamokoje stebėta mokinio mokiniui pagalba siekiant tikslo.

**Planuojamos veiklos neišskirtinai padeda siekti ugdymo(si) tikslų.****Planavimo lankstumas ir nuoseklumas vidutiniški.*** Planavimo lankstumas ir nuoseklumas kaip stiprieji pamokos aspektai įvardyti 12,5 proc. vertintų pamokų. Fiksuota atvejų, kai pamokos laikas naudojamas netinkamai, veiklos tarpusavyje dera vidutiniškai.
* Gimnazijos tvarkaraščiai sudaryti atsižvelgiant į ugdymo tikslus, mokymosi poreikius, mokinių poreikius, sudaromos sąlygos mokiniams pasirinkti neformaliąją veiklą. 14,0 proc. specialiųjų ugdymosi poreikių turinčių vaikų dalyvauja neformaliajame vaikų švietime.
* Mokinių mokymosi krūvis, atsižvelgiant į mokyklos galimybes (kai kurie mokytojai dirba ne tik šioje mokykloje), paskirstytas vidutiniškai.
* Mokiniams sudarytos sąlygos laisvą laiką išnaudoti savišvietai. Nacionalinės švietimo agentūros statistinės ataskaitos mokinių apklausos duomenimis, dalis mokinių sutinka, kad mokykloje mielai leidžia laiką ir po pamokų.
* Nacionalinės švietimo agentūros statistinės ataskaitos tėvų (globėjų) apklausos duomenimis, pritarimas (tikrai taip – 63,3 proc. 2–4 kl. ir 41,7 proc. 5–12 kl. mokinių tėvų) teiginiui „Mūsų mokykloje yra didelė būrelių / neformalaus ugdymo veiklų pasiūla“ vertinamas kaip santykinai stipriausias mokyklos aspektas įtraukiojo ugdymo požiūriu.

**Švietimo pagalbos specialistai ir mokytojo padėjėjai, vykstant ugdymo proceso planavimui ir įgyvendinimui, lanksčiai teikia paramą bendruomenei, įgyvendinant įtraukųjį ugdymą (3 lygis).** * 12,5 proc. stebėtų pamokų mokytojo padėjėjai klasėje dirbo drauge su mokiniais. Mokykloje dirba trys mokytojo padėjėjai, vienu metu gali padėti mokiniams skirtingose klasėse. Tai sudaro sąlygas specialiųjų ugdymosi poreikių turintiems mokiniams tinkamai dalyvauti bendrame ugdymo procese.
* Mokytojai, konsultuojami specialiosios pedagogės, rengia pritaikytas ir individualizuotas bendrojo ugdymo programas, vadovaudamiesi Rokiškio rajono psichologinės pedagoginės tarnybos išvadomis. I ir II pusmetį specialioji pedagogė teikia rekomendacijas mokytojams, tėvams dėl švietimo pagalbos metodų, būdų, mokymo priemonių naudojimo. Specialioji pedagogė parengė rekomendacijas mokiniams, turintiems specialiųjų ugdymosi poreikių, rašto darbų bei atsiskaitymo žodžiu vertinimo pritaikymo lietuvių ir užsienio kalbų pamokose.
* Nacionalinės švietimo agentūros statistinės ataskaitos mokinių apklausos duomenimis, pritarimas (tikrai taip – 20 proc. 5–8 kl. mokinių, 100 proc. I–IV kl. mokinių) teiginiui „Man lengviau mokytis, kai tam tikrose pamokose man padeda specialusis pedagogas“ vertinamas kaip santykinai stipriausias mokyklos aspektas įtraukiojo ugdymo.
* Iš pokalbių su logopede-specialiąja pedagoge paaiškėjo, kad mokiniai, turintys specialiųjų ugdymosi poreikių, dalyvauja rajoninėse, regioninėse, respublikinėse, tarptautinėse parodose, konkursuose.
* Gimnazijos švietimo specialistai, teikdami pagalbą, bendradarbiauja su Rokiškio rajono pedagogine psichologine tarnyba, policija, Juodupės seniūnijos socialiniais pedagogais, rajono tarpinstituciniu koordinatoriumi.

**Mokiniams ir šeimai laiku teikiama paveiki pagalba, užtikrinanti bendruomenės narių poreikius (3 lygis).** * Švietimo pagalbos specialistai kartu su mokytojais lanksčiai planuoja, rengia pritaikytas ir individualizuotas programas, rengia pagalbos planus, vykdo pirminį mokinių specialiųjų ugdymosi poreikių įvertinimą, skiria specialųjį ugdymą ar švietimo pagalbą, sudaro individualius ugdymo planus specialiųjų ugdymosi poreikių turintiems mokiniams, analizuoja mokymosi nesėkmių priežastis. Su individualiu pagalbos mokiniui planu supažindinami tėvai ir mokiniai. Esant elgesio problemų, jos sprendžiamos kartu su tėvais ir mokytojais, aptariama, kokios poveikio priemonės bus taikomos.
* Iš pokalbio su Metodine taryba paaiškėjo, kad yra sukurtas aplankas „Google“ diske, kuriame specialioji pedagogė ir mokytojai dalijasi įvairiomis užduotimis, skirtomis specialiųjų ugdymosi poreikių turintiems mokiniams ugdyti.
* Iš pokalbio su VGK paaiškėjo, kad pagalbos mokiniui specialistai padeda spręsti ne tik mokykloje, bet ir už jos ribų kylančias problemas. Susidūrę su problemomis tėvai skambina mokyklos socialinei pedagogei. Kilus elgesio problemų, tėvai su mokytojais, pagalbos specialistais aptaria, kokios poveikio priemonės bus taikomos.
* Specialioji pedagogė-logopedė ir matematikos mokytoja mokiniui, ugdomam pagal individualizuotas programas, sudarė lenteles su mokinio gebėjimais ir užduotimis matematiniams gebėjimams ugdyti.
* Specialioji pedagogė-logopedė stebėtų pratybų metu naudoja savo pačios gamintas priemones, taip pat kuria įvairias interaktyvias užduotis, naudodamasi programėlėmis *wordwall.net*, *learnngs aps* ir kt. Sukurtos užduotys padeda mokiniams aktyviai dalyvauti veiklose, lavina sutrikusias funkcijas.
* Mokymo(si) praradimams kompensuoti mokytoja ir specialioji pedagogė parengė individualų planą skaitymo įgūdžiams įtvirtinti vasaros atostogų metu. Į šią veiklą buvo įtraukti ir mokinių tėvai. Iš pokalbio su VGK paaiškėjo, kad ši praktika buvo veiksminga ir pasitvirtino, mokinių skaitymo įgūdžiai patobulėjo.
* Gimnazijoje vykdomi 1 ir 5 klasių mokinių adaptacijos, 2–6, 7–IV klasių mikroklimato tyrimai. Juos atlieka psichologė, rezultatai pristatomi mokyklos bendruomenei.
* Mokyklos tinklalapyje skelbiama psichologės ir specialiosios pedagogės-logopedės paruošta informacija, kuria gali naudotis tėvai ir mokytojai.
* Mokykla planuoja švietimo pagalbos specialistų ir pagalbos mokiniui darbuotojų krūvį (ieško specialiojo pedagogo).
* Nacionalinės švietimo agentūros statistinės ataskaitos tėvų (globėjų) apklausos duomenimis, 50 proc. 2–4 kl. ir 48,4 proc. 5–IV kl. tėvų pritaria (tikrai taip) teiginiui „Mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia“.

**Vertintojų surinkti ir išanalizuoti duomenys leidžia teigti, jog gimnazijos ugdymo(si) planavimas yra patenkinamas. Gimnazijoje tik iš dalies išnaudotos įtraukiojo ugdymo(si) organizavimo galimybės.** |
| 2.2. Įgalinantis vadovavimas mokymuisi ir mokinių mokymosi patirtys, 2 lygis. | Įgalinančio vadovavimo mokymuisi ir mokinių mokymosi patirčių vertinimo vidurkis stebėtose pamokose – 2,46, moda (dažniausias vertinimas) – 2. Šio aspekto komponentai kaip stiprieji pamokos aspektai įvardyti 41,1 proc. vertintų pamokų, kaip tobulintini – 10 proc. pamokų. **Stebėtose pamokose visų mokinių motyvuojantis įtraukimas į mokymosi procesą vidutiniškas.** * Visų mokinių motyvuojantis įtraukimas į mokymosi procesą kaip stiprusis pamokos aspektas įvardytas 58,3 proc., kaip tobulintinas – 20,8 proc. stebėtų pamokų. Veiksmingas įvairių priemonių taikymas, kuriant netikėtą kontekstą, stebėtas 5 kl. istorijos pamokoje.
* Vertintojai daugiausia stebėjo tradicinių veiklų (83,3 proc.). Šiose pamokose dirbta pagal mokytojo nurodymus, mokymo užduotys menkai skatino aktyvų mokinių mokymąsi. 62,5 proc. vertintų pamokų aiškinimo metu mokytojai neišskirtinai rėmėsi mokinių turimomis žiniomis ir patirtimi. Bandymas dirbti šiuolaikiškai nefiksuotas.
* 29,2 proc. stebėtų pamokų sudarytos sąlygos bendradarbiauti. Pavieniais atvejais mokiniai rinkosi individualų darbą.
* 16,6 proc. stebėtų pamokų sudarytos sąlygos įsivertinti, remiantis pateiktais vertinimo kriterijais. Tai 6 kl. dorinio ugdymo, 8 kl. muzikos, I kl. chemijos ir lietuvių k. ir literatūros pamokose.
* Nacionalinės švietimo agentūros statistinės ataskaitos pedagogų apklausos duomenimis, pritarimas (tikrai taip – 9,7 proc.) teiginiui „Mano pamokose noriai mokosi dauguma klasės mokinių“ vertinamas kaip santykinai probleminis mokyklos aspektas įtraukiojo ugdymo požiūriu.
* Nacionalinės švietimo agentūros statistinės ataskaitos mokinių apklausos duomenimis, pritarimas teiginiui „Dažnai padarau daugiau, negu užduota“ santykinai vertinamas kaip stiprusis mokyklos aspektas įtraukiojo ugdymo požiūriu (tikrai taip – 2 proc., lyg ir taip – 12 proc., nei taip, nei ne – 44 proc.).

**Stebėtose pamokose sudaromos neišskirtinės sąlygos supratimui ir giliam mokymuisi.*** Sąlygų supratimui ir giliam mokymuisi sudarymas kaip stiprusis pamokos aspektas įvardytas 25,0 proc. vertintų pamokų, kaip tobulintinas – 4,2 proc. stebėtų pamokų.
* 91,6 proc. stebėtų pamokų informacinės technologijos neišskirtinai naudojamos demonstruoti. 29,1 proc. derinant aiškinimą ir klasės darbą patenkinamai kuriamas įtraukusis mokymo(si) procesas. Kaip stiprusis pamokos aspektas šie atvejai išskirti 4b kl. anglų k., 6 kl. technologijų, 8 kl. rusų, III kl. lietuvių k. ir literatūros pamokose.
* Nacionalinės švietimo agentūros statistinės ataskaitos 5–8 kl. mokinių apklausos duomenimis, pritarimas (tikrai taip – 52,6 proc.) teiginiui „Kartu su mokytojais aptariame, ką turiu išmokti artimiausiu metu“ vertinamas kaip santykinai stipriausias mokyklos aspektas įtraukiojo ugdymo požiūriu.

**Sąlygų sudarymas strategiškai taikyti ir įvairiais būdais pademonstruoti žinojimą pamokų metu yra nesistemingas.** * Sąlygų sudarymas strategiškai taikyti ir įvairiais būdais pademonstruoti žinojimą kaip stiprusis pamokos aspektas įvardytas 29,1 proc. vertintų pamokų, kaip tobulintinas – 4,2 proc. stebėtų pamokų.
* 37,5 proc. stebėtų pamokų fiksuotos praktinės veiklos, kuriose mokiniai taikė turimas žinias.
* Nacionalinės švietimo agentūros statistinės ataskaitos 5–IV kl. mokinių apklausos duomenimis, pritarimas (tikrai taip – 5,9 proc.) teiginiui „Galiu pasirinkti užduotį, už kurią gausiu pažymį“ vertinamas kaip santykinai probleminis mokyklos aspektas įtraukiojo ugdymo požiūriu.

**Bendruomenės tarpusavio santykiai tinkami įtraukiajam ugdymui (3 lygis).*** Įtraukios kultūros kūrimas kaip stiprusis pamokos aspektas įvardytas 79,2 proc. vertintų pamokų, kaip tobulintinas – 12,5 proc. stebėtų pamokų.
* Mokinio taisyklės skelbiamos internetinėje svetainėje. Mokykloje kabo skelbimai, kurių tekstas įrašytas mobiliojo telefono ekrano makete, kad pamokų metu negalima naudotis mobiliaisiais telefonais, drabužių makete – į kabinetus neateiti su lauko drabužiais.
* Kabinetuose yra dėželės mobiliesiems telefonams, jose mokiniai laiko savo telefonus, kai jų nereikia mokymo(si) procesui.
* Iš pokalbių su mokytojais, gimnazijos administracija sužinota, kad gimnazijoje stengiamasi kiekvieną vaiką apdovanoti už kokį nors asmeninį pasiekimą, skatinamas pageidaujamas elgesys.

**Vertintojų surinkti ir išanalizuoti duomenys leidžia teigti, jog įgalinantis vadovavimas kiekvieno mokinio ugdymuisi ir mokinių mokymosi patirtys yra patenkinami.** |
| 2.3. Vertinimas ugdant ir rezultatai, 2 lygis. | **Pasiekimų vertinimas, atsižvelgiant į mokinių įvairovę, yra neišskirtinis.** * Iš pokalbių su tikslinėmis grupėmis sužinota, kad mokinių pasiekimai vertinami vadovaujantis Gimnazijos mokinių mokymosi pasiekimų ir pažangos vertinimo tvarkos aprašu ir individualia mokytojų paruošta vertinimo tvarka.
* Pasiekimų vertinimas, atsižvelgiant į mokinių įvairovę, kaip stiprusis pamokos aspektas įvardytas 33,3 proc. vertintų pamokų, kaip tobulintinas – 29,1 proc. stebėtų pamokų.
* 79,1 proc. stebėtų pamokų patenkinamai taikytas formuojamasis vertinimas. 4,1 proc. stebėtų pamokų fiksuotas kaupiamasis, 12,5 proc. – diagnostinis vertinimas. Vertinimo metodų įvairovė kaip stiprusis pamokos aspektas fiksuotas 5 kl. istorijos pamokoje.
* 54,1 proc. stebėtų pamokų nenumatyti vertinimo kriterijai. Vertinimo kriterijų aiškumas kaip stiprusis pamokos aspektas išskirtas 6 kl. dorinio ugdymo, 8 kl. muzikos ir I kl. chemijos pamokose.

**Stebėtose pamokose grįžtamasis ryšys teikiamas nesistemingai.** * Pažangą skatinantis grįžtamasis ryšys kaip stiprusis pamokos aspektas įvardytas 25,0 proc. vertintų pamokų, kaip tobulintinas – 8,3 proc. stebėtų pamokų.
* Nacionalinės švietimo agentūros statistinės ataskaitos I–IV kl. mokinių apklausos duomenimis, pritarimas (tikrai taip – 23,1 proc.) teiginiui „Mokytojo pateikti atliktų užduočių komentarai man visada aiškūs ir suprantami“ vertinamas kaip santykinai probleminis mokyklos aspektas įtraukiojo ugdymo požiūriu.
* Mokytojai pamokose nuolat stebėjo mokinių veiklą, tikrino išmokimą, buvo teikiama klaidas nurodanti informacija, stigo išsamios individualios mokinio pažangos vertinimo informacijos. Grįžtamojo ryšio teikimas kaip stiprusis pamokos aspektas fiksuotas 1b matematikos specialiose pratybose.
* Informacija tėvams apie jų vaikų mokymąsi teikiama elektroniniame dienyne, telefonu. Pokalbio metu su Gimnazijos taryba tėvai teigė, kad dažiau yra rašomos pastabos nei pagyrimai.

**Mokiniai nesistemingai skatinami analizuoti vertinimo informaciją, reflektuoti, mokytis suvokti, kas jiems padeda ar trukdo siekti pažangos.** * Rezultatai (pasiekimai ir pažanga) kaip stiprusis pamokos aspektas įvardyti 16,7 proc. vertintų pamokų, kaip tobulintini – 50,0 proc. stebėtų pamokų. Kaip stiprusis pamokos aspektas tinkami rezultatai pamokoje fiksuoti IV kl. ekonomikos pamokoje.
* Nacionalinės švietimo agentūros statistinės ataskaitos pedagogų apklausos duomenimis, pritarimas (tikrai taip – 3,3 proc.) teiginiui „Mūsų mokykloje neįmanoma pasiekti kiekvieno vaiko pažangos“ vertinamas kaip santykinai probleminis mokyklos aspektas įtraukiojo ugdymo požiūriu.
* Vertinimo metu nustatyta, kad daugumoje stebėtų pamokų mokiniai darė pažangą, tačiau rezultatų analizavimas ir jų aptarimas neišskirtinis. 54,1 proc. stebėtų pamokų nenumatyti vertinimo kriterijai, mokiniams nesudarytos sąlygos įsivertinti individualią pažangą. Pastebėta, kad daugeliu atvejų, apibendrinant pamoką, buvo aptariama veikla, emocijos, negrįžtama prie uždavinio.
* 2019 m. atnaujintas Mokinio asmeninės pažangos stebėjimo, fiksavimo ir skatinimo tvarkos aprašas, kuriame numatytas mokytojų dalykininkų indėlis į mokinio asmeninę pažangą ir mokytojų bendradarbiavimas su klasių vadovais. Pokalbiuose su tikslinėmis grupėmis paaiškėjo, kad susitarimų laikomasi tik iš dalies.
* Išanalizavus gimnazijos dokumentus, nustatyta, kad yra sukurta mokinių pažangos fiksavimo sistema, tačiau pamokose ši praktika nebuvo stebėta.
* Nacionalinės švietimo agentūros statistinės ataskaitos tėvų apklausos duomenimis, dalis mokinių tėvų (globėjų) sutinka, jog vaikas žino, kokius tikslus jis turi pasiekti mokydamasis, ir kad skiriami namų darbai vaikui padeda siekti geresnių rezultatų.

**Vertintojų surinkti ir išanalizuoti duomenys leidžia teigti, jog kiekvieno mokinio pasiekimų vertinimas ugdant ir individualūs mokinio ugdymo(si) rezultatai yra neišskirtiniai.** |
| ***Stiprieji vertinamos srities veiklos aspektai*** | **Švietimo pagalbos specialistų parama kiekvienam mokiniui.** Švietimo pagalbos specialistai bendradarbiauja su mokytojais, mokiniais, jų tėvais. Gimnazijos bendruomenė (pavaduotoja, mokytojas ir specialistai) apmąsto ir aptaria, numato, per kurias pamokas reikėtų specialiojo pedagogo, logopedo, psichologo, mokytojo padėjėjo pagalbos. Analizuojamos mokymosi nesėkmių priežastys, modeliuojami tinkami mokymosi ir jo organizavimo būdai, sudaromi pagalbos planai, padedantys mokiniams įsitraukti į ugdymo(si) procesą. Numatomas pagalbos teikimas klasėje ar specialiojo pedagogo kabinete. Švietimo pagalbos specialistai, laikydamiesi konfidencialumo, informuoja mokinį mokančius mokytojus apie jo poreikius. Pagalbos specialistai laiku suteikia pagalbą kiekvienam mokiniui. **Įtraukios kultūros kūrimas.** Mokinių ir mokytojų, mokytojų tarpusavio santykiai grindžiami pagarba, geranoriškumu. Mokinių elgesys konstruojamas pageidaujamo elgesio skatinimu, laikantis iš anksto susitartų taisyklių. Siekiama, kad kiekvienas jaustųsi saugus.  |
| ***Tobulintini vertinamos srities veiklos aspektai*** | **Pamokos uždavinio orientavimas į asmeninį mokymo(si) rezultatą.** Mokymosi uždavinys iš dalies sukuria galimybes kiekvienam mokiniui jo siekti sau patogiu būdu pagal optimalias asmenines galimybes.**Pastoliavimas mokiniui įtraukiojo ugdymo procese.** Planuojant ugdymą, patenkinamai numatomi edukaciniai sprendimai, padedantys mokiniams išvengti mokymosi kliūčių ir užtikrinantys visų mokinių mokymosi sėkmę.**Pasiekimų ir pažangos vertinimas pamokoje.** Nepakankamai planuojama, analizuojama, reflektuojama visų mokinių ir kiekvieno mokinio pažanga pamokoje bei mokymo(si) poveikis ir pagalbos veiksmingumas ugdymosi rezultatams bei asmenybės brandai. |
| ***Vertinamos srities rekomendacijos*** | Pedagoginei bendruomenei ieškoti naujų darbo būdų, metodų, pedagoginės veiklos organizavimo principų, tobulinančių visos klasės mokinių ugdymą. Integruotai ugdant pažinti kiekvieną mokinį, pritaikyti programą, visų įtrauktį į mokymąsi skatinančius metodus, mokymo(si) būdus, pasiekimų vertinimą, nusimatant vertinimo kriterijus, atsižvelgiant į besimokančiojo galimybes bei individualius poreikius. |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

* **Rokiškio r. savivaldybei rekomenduojama:**

- pritaikyti ir modernizuoti gimnazijos aplinkas įvairių poreikių turintiems mokiniams;

- stiprinti mokyklos bendruomenės ir visuomenės teigiamas nuostatas apie įtrauktį švietime;

- atsižvelgus į gimnazijos poreikį, steigti papildomų švietimo pagalbos specialisto pareigybės etatų mokykloje.

* **Gimnazijos administracijai rekomenduojama:**

- atnaujinti gimnazijos dokumentus, užtikrinančius įtraukiojo ugdymo praktiką mokykloje;

- tobulinti mokytojų didaktinę kompetenciją – nuo poveikiu grįstos mokymo sampratos iki mokymosi, įtraukties visiems, universalaus dizaino mokymosi sampratos;

- ieškoti išteklių ir galimybių patenkinti kiekvieno besimokančiojo poreikius;

**-** vykdant ugdomąjį konsultavimą ir veiklos stebėseną, skatinti mokytojus taikyti aktyviuosius, visų įtrauktį į mokymąsi skatinančius metodus, kuriant savivaldaus mokymosi aplinką, paveikiai naudojant mokymo(si) būdų, šaltinių ir išteklių įvairovę;

**-** pagal galimybes įrengti nusiraminimui skirtą erdvę – multisensorinį kabinetą: mokiniams, turintiems elgesio ir emocijų sutrikimų ar patiriantiems laikinų emocinių sunkumų, nuotaikų svyravimų, tokia erdvė suteiktų galimybę nusiraminti, pailsėti, saugiai atsigauti ir po kurio laiko grįžti į įprastą aplinką.

* **Metodinei tarybai rekomenduojama:**

- inicijuoti ir stiprinti mokytojų gebėjimus formuluoti lankstų pamokos uždavinį, kurti metodų ir priemonių pasirinkimus mokiniams. Keliant uždavinį, numatyti kiekybinius ir / ar kokybinius jo įgyvendinimo kriterijus. Aiškūs, pamatuojami, su mokiniais aptarti vertinimo kriterijai leistų mokiniams tinkamai analizuoti, reflektuoti ir įsivertinti savo pažangą, mokytojams – teikti konstruktyvų, pažangą skatinantį grįžtamąjį ryšį, tai stiprintų mokinių savivoką ir motyvaciją siekti geresnių ugdymosi rezultatų;

- inicijuoti modelio „mokykla visiems“ įgyvendinimą. Atsisakyti tradicinio ugdymo modelio ir kurti naują įtraukiojo ugdymo modelį.

* **Mokytojams rekomenduojama:**

- kolektyvinį mokymą keisti individualiu, įtraukiu, pagrįstu asmeniniais gebėjimais ir poreikiais;

- mokymosi procese planuoti kliūčių įveiką, teikti paramą kaip pastolius, kad mokinys pasiektų numatytus tikslus / uždavinius;

- numatyti skirtingus ugdymo tikslus / uždavinius, atsižvelgiant į skirtingus mokinių, esančių toje pačioje klasėje, gebėjimus;

- mokantis bendradarbiaujant panaudoti mokinių skirtumus, siekiant įgyvendinti tiek bendrus, tiek individualius tikslus / uždavinius;

- personalizuoti mokymo turinį, atsižvelgiant į skirtingą mokinių patirtį, galimybes, poreikius ir interesus;

- lanksčiai organizuoti darbą klasėje, taikant šiuolaikinius mokymo metodus;

- sudaryti sąlygas visiems mokiniams pademonstruoti išmokimą bei mokymosi patirtis;

- naudoti kuo įvairesnes šiuolaikines mokymo priemones, tarp jų ir kompiuterines technologijas.

Vadovaujančioji vertintoja Asta Martinkienė

Vertinimo skyriaus vedėja Snieguolė Vaičekauskienė

 **1 PRIEDAS**

**bendrieji pamokos kokybės ir skirtingų pamokos aspektų įvertinimai**

**Apibendrintas ugdymo(si) aplinkų vertinimas stebėtose pamokose** (N=24)

1 lentelė

|  |  |  |  |  |
| --- | --- | --- | --- | --- |
| Vertinimas | Labai gerai | Gerai | Patenkinamai | Prastai |
| Pamokų skaičius | 2 | 10 | 11 | 1 |
| Procentai | 8,4 | 41,6 | 45,8 | 4,2 |

**Vadovavimo mokymuisi stebėtose pamokose apibendrintas vertinimas** (N=24)

 2 lentelė

|  |  |  |  |  |
| --- | --- | --- | --- | --- |
| Vertinimas | Labai gerai | Gerai | Patenkinamai | Prastai |
| Pamokų skaičius | 1 | 10 | 10 | 3 |
| Procentai | 4,2 | 41,6 | 41,6 | 12,6 |

**Mokymosi patirčių stebėtose pamokose apibendrintas vertinimas** (N=24)

 3 lentelė

|  |  |  |  |  |
| --- | --- | --- | --- | --- |
| Vertinimas | Labai gerai | Gerai | Patenkinamai | Prastai |
| Pamokų skaičius | 1 | 10 | 12 | 1 |
| Procentai | 4,2 | 41,6 | 50,0 | 4,2 |

**Vertinimo ugdant stebėtose pamokose apibendrintas vertinimas** (N=24)

4 lentelė

|  |  |  |  |  |
| --- | --- | --- | --- | --- |
| Vertinimas | Labai gerai | Gerai | Patenkinamai | Prastai |
| Pamokų skaičius | - | 7 | 15 | 2 |
| Procentai | - | 29,2 | 62,5 | 8,3 |

**Mokinio pažangos ir pasiekimų vertinimas stebėtose pamokose** (N=24)

5 lentelė

|  |  |  |  |  |
| --- | --- | --- | --- | --- |
| Vertinimas | Labai gerai | Gerai | Patenkinamai | Prastai |
| Pamokų skaičius | - | 7 | 13 | 4 |
| Procentai | - | 29,3 | 54,1 | 16,7 |

**Apibendrintas stebėtų pamokų kokybės įvertinimas pagal mokytojų**

**kvalifikacinę kategoriją** (N=24)

6 lentelė

|  |  |  |  |  |  |  |
| --- | --- | --- | --- | --- | --- | --- |
| Mokytojo kvalifikacinė kategorija | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Vyresn. mokytojas | 2,43 | 2,57 | 2,57 | 2,57 | 2,43 | 2,51 |
| Mokytojas metodininkas | 2,50 | 2,19 | 2,31 | 2,00 | 1,94 | 2,19 |
| Mokytojas ekspertas  | 4,00 | 4,00 | 4,00 | 3,00 | 3,00 | 3,60 |

**Pamokų vertinimas pagal paradigmą** (N=24)

7 lentelė

|  |  |  |  |  |  |  |
| --- | --- | --- | --- | --- | --- | --- |
| Mokytojo kvalifikacinė kategorija | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Mokymo (tradicinė) | 2,50 | 2,17 | 2,28 | 2,11 | 2,06 | 2,22 |
| Bandoma dirbti šiuolaikiškai | 2,67 | 3,00 | 3,00 | 2,50 | 2,33 | 2,70 |

**Apibendrintas pamokų kokybės vertinimas pagal darbo stažą** (N=24)

8 lentelė

|  |  |  |  |  |  |  |
| --- | --- | --- | --- | --- | --- | --- |
| Darbo stažas | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| 0–10 m. | 3,00 | 3,00 | 3,00 | 3,00 | 3,00 | 3,00 |
| 11–20 m. | 2,33 | 2,33 | 2,33 | 2,33 | 2,33 | 2,33 |
| 21–30 m. | 2,50 | 2,17 | 2,33 | 2,33 | 2,33 | 2,33 |

**2 PRIEDAS**

**MOKYKLOS KONTEKSTO DUOMENŲ SUVESTINĖ**

**Bendra informacija apie mokinius, mokytojus, vadovą, pavaduotojus, ugdymą**

**organizuojančius skyrių vedėjus**

|  |  |  |  |
| --- | --- | --- | --- |
| Mokinių ir klasių komplektų skaičius skirtingais mokslo metais(mokyklos duomenimis) | Mokslo metai | Komplektų skaičius | Mokinių skaičius |
| 2019–2020 m. m. | 13 | 256 |
| 2020–2021 m. m. | 13 | 234 |
| 2021–2022 m. m. (vizito metu) | 14 | 230 |

|  |  |  |  |
| --- | --- | --- | --- |
| Mokinių, paliktų kartoti ugdymo programos kursą, skaičius | 2018–2019 m. m. | 2019–2020 m. m. | 2020–2021 m. m. |
| 7 mokiniai (1 kl. – 3; 2 kl. – 1; 7 kl. –2; 8 kl. – 1) | 2 mokiniai (1 kl. – 1; 8 kl. – 1) | 1 mokinys (IIIg kl.) |

|  |  |  |
| --- | --- | --- |
| Mokytojų skaičius  | Mokslo metai | Skaičius |
| 2019–2020 m. m. | 29 |
| 2020–2021 m. m. | 29 |
| 2021–2022 m. m. (vizito metu) | 29 |

|  |  |  |  |
| --- | --- | --- | --- |
| Vadovas, pavaduotojai, ugdymąorganizuojantys skyrių vedėjai(nurodyti pareigybes) | Bendras vadybiniodarbo stažas | Vadybinio darbostažas šiojemokykloje | Direktoriaus ir jo pavaduotojų metinio veiklos vertinimo rezultatai |
| D. Mineikienė, direktorė | 4 | 3 | Labai gerai |
| A. Rekertienė, direktoriaus pavaduotoja ugdymui | 28 | 27 | Labai gerai |
| V. Sadauskienė, Neformaliojo švietimo skyriaus vedėja | 12 | 12 | Gerai |

**Socialinio, ekonominio konteksto duomenys**

|  |  |  |
| --- | --- | --- |
| Mokinių šeimos |  |  |
| 2020–2021 m. m. | 2021–2022 m. m. |
| Socialiai remtinos šeimos | 84 | 86 |
| Probleminės šeimos | 13 | 14 |
| Disfunkcinės (asocialios) šeimos | 13 | 14 |
| Pilnos šeimos | 89 | 99 |
| Nepilnos šeimos | 68 | 58 |

|  |  |  |
| --- | --- | --- |
| **Mokinių pavėžėjimo poreikis** | **Iki 3 km** | **Virš 3 km** |
|  | Pagal ŠVIS duomenis | Mokyklos patikslintais duomenimis | Pagal ŠVISduomenis | Mokyklos patikslintaisduomenimis |
| Veža mokinių tėvai  |  |  | 1 | 1 |
| Veža mokykla |  |  | 32 | 39 |
| Atvyksta kitu būdu |  |  | Autobusų parkas – 19Juodupės seniūnija – 13 | Autobusų parkas – 21Juodupės seniūnija – 12 |

|  |  |  |  |
| --- | --- | --- | --- |
| Mokiniai, gaunantys nemokamą maitinimą | Mokslo metai | Mokinių skaičius | Procentas nuo bendro (m. m.) mokinių skaičiaus |
| 2020–2021 m. m. | 129 | 55,1 proc. |
| 2021– 2022 m. m. | 133 | 57,8 proc. |

**Kita informacija**

|  |  |  |  |
| --- | --- | --- | --- |
| Mokinių, turinčių specialiųjų ugdymosi poreikių, skaičius (iš viso) | 2019–2020 m. m. | 2020–2021 m. m. | 2021–2022 m. m. |
| 42 | 41 | (vizito metu iš viso) 48 |
|  |
| Neformalusis švietimas | Mokykloje | Už mokyklos ribų |
| Lankančių mokinių skaičius (proc.):2021–2022 m. m. mokosi 230 mokiniųGimnazijoje lanko būrelius:55,2 proc. (127 mok.), iš jų 19 mokinių, turinčių SUP Neformaliajame švietimo skyriuje lanko:43,5 proc. (100 mok.), iš jų 14 mokinių, turinčių SUP  | Gimnazijoje: 93 mokiniai lanko 1 būrelį, 34 – kelis būreliusNeformaliajame švietimo skyriuje:63 mokiniai lanko 1 programą, 37 – kelias programas | 16 mokinių (sporto, dailės, muzikos mokyklos, skautų organizacija, šaulių organizacija), iš jų 1 mokinys, turintis SUP |

|  |  |  |
| --- | --- | --- |
| Pastarieji dveji mokslo metai | Vidutiniškai 1 mokinysper mokslo metuspraleido iš viso pamokų | Vidutiniškai 1 mokinys per mokslo metus praleido pamokų dėl nepateisinamų priežasčių |
| Viduti-niškai  | 1–4 kl.  | 5–8 kl.  | 9–10 kl. | 11–12 kl.  | Vidutiniškai | 1–4 kl.  | 5–8 kl.  | 9–10 kl. | 11–12 kl.  |
| 2017–2018 m. m. | 91,1 | 55,5 | 100,4 | 139,2 | 91,2 | 12,6 | 0,5 | 13,4 | 19,9 | 33,8 |
| 2018–2019 m. m. | 91 | 51,6 | 88,2 | 162,3 | 87,6 | 15 | 1,7 | 13,5 | 21,5 | 21,3 |

|  |  |  |  |
| --- | --- | --- | --- |
| Mokslo metai |  Savivaldybės renginiuose | Šalies renginiuose | Tarptautiniuose renginiuose |
| Dalyvavusių mokinių skaičius | Prizininkų / laureatų skaičius | Dalyvavusių mokinių skaičius | Prizininkų / laureatų skaičius | Dalyvavusių mokinių skaičius | Prizininkų / laureatų skaičius |
| 2019–2020 m. m. | 74 | 42 | 39 | 33 | 35 | 0 |
| 2020–2021 m. m. | 48  | 14 | 31 | 4 | 16 | 0 |

9 lentelė

|  |  |
| --- | --- |
| Projektai, programos | Pavadinimas / dalyvavusių mokinių skaičius (proc. nuo bendro mokinių skaičiaus) |
| Socialiniai | LIONS QUEST programos „Laikas kartu“, „Paauglystės kryžkelės“, „Raktai į sėkmę“ (100 proc.)„Gerosios savijautos programa“ (100 proc.)Kino busas „Kino dirbtuvės“Vaikų ir jaunimo socializacijos programa „Vasarėlė“ (57 mok.)„Savaitė be patyčių“ (100 proc.)„Judumo savaitė“ (100 proc.)Tolerancijos diena (90 proc.)„Atmintis gyva, nes liudija“ (100 proc.)Mokyklos, kuriai įteikiama Gedimino pilies bokšto Lietuvos valstybinė vėliava, konkursas „Dalyvaujamasis biudžetas Lietuvos mokyklose“ (64 proc.)Wahatansu „Super klasė“. Komandos formavimo programa (30 proc.) |
| Sveikatinimo | LIONS QUEST programos „Laikas kartu“, „Paauglystės kryžkelės“, „Raktai į sėkmę“ (100 proc.)Sveikatos ir lytiškumo ugdymo bei rengimo šeimai bendroji programa (integruojama į dalykus, klasės valandėles) (100 proc.)Visuomenės sveikatos rėmimo programa „Sveikatos kelias“ (100 proc.)Aids diena (60 proc.)Psichikos sveikatos diena (100 proc.)Projektas „Mokyklos eina“ (I etapas ir patekome į II etapą) (70 proc.)Rokiškio visuomenės sveikatos biuro organizuojamos paskaitos ir susitikimai (apie žalingus įpročius, higieną, lytiškumą, patyčias ir kt.)Projektas „Rokiškio rajono vaikų sveiko ir aktyvaus gyvenimo būdo skatinimas“, mugė, stiprinanti vaikų psichinę sveikatą (30 proc.) |
| Mokomieji  | ES projektas 09.2.1-ESFA-K-728 ikimokyklinio ir bendrojo ugdymo mokyklų veiklos tobulinimas „Mokau(si).Taikau.Dalinuosi.“ (40 proc.)Nacionalinio kultūros centro kartu su vaikų choru „Ugnelė“ projektas „Jungtinis Lietuvos vaikų choras“ (4,3 proc.)„Kultūros paso“ edukacinės programos (100 proc)Profesionalaus scenos meno sklaidos regionuose projektas „Lėlių teatro magija“ (36 proc.)Ilzenbergo dvaro festivaliukas vaikams (36 proc.) |
| Bendruomenės  | Vasario-16 osios paminėjimas (100 proc)Kovo 11-osios paminėjimas (100 proc.)Sausio 13-osios paminėjimas (100 proc.)Juodupės bendruomenės projektas „Rojaus obuolių įteikimas“ (30 proc.)  |
| Tarptautiniai | „Mokyklos – Europos parlamento ambasadorės“ (60 proc.)„Play this Game-Mixed Football Children“ (17 proc.) |
| Kiti | Parengta Juodupės gimnazijos neformaliojo švietimo skyriaus suaugusiųjų švietimo programa „Linijiniai šokiai“ |

\* Socialiniai projektai – socialinius emocinius įgūdžius formuojančios programos, projektai ir kitos veiklos, nukreipti į santykius ir mikroklimatą, pvz., „OLWEUS“, „Antras žingsnis“ ir t. t.;

\* Sveikatinimo – vadovaujantis LR švietimo įstatymo 22 str, 43 str. 11 d. ir kitais teisės aktais;

\* Mokomieji projektai – dalykiniai ir informaciniai projektai, skirti, pvz., karjeros ugdymui, psichikos sveikatai, žalingiems įpročiams ir t. t.;

\*Bendruomenės – projektai, kurie vyksta už mokyklos ribų su kitomis organizacijomis, pvz., su senelių ar vaikų globos namais ir t. t.;

\* Tarptautiniai projektai – visi projektai, kuriuose tiesiogiai dalyvauja kitos šalys, pvz., įvairūs mokinių mainai, stažuotės ir t. t.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_